SKRIFTLIG FORESPØRGSEL E-1239/02

af Joan Colom i Naval (PSE), Raimon Obiols i Germà (PSE),Anna Terrón i Cusí (PSE) og María Sornosa Martínez (PSE) til Kommissionen

(30. april 2002)

Om: Gylleforurening i Catalonien

Cataloniens regionalstyre erkendte for kort tid siden, at beboerne i 132 catalanske kommuner i årene 1998-2000 er blevet forsynet med drikkevand med et nitratindhold over det tilladte niveau. Forureningen var i første række forårsaget af udledning fra de mange svinefarme i de pågældende områder.

Mens der i fællesskabsbestemmelserne er fastsat en grænse på 50 milligram nitrat pr. liter vand, fremgår det af resultaterne af netop gennemførte målinger på 48 steder, at der forekommer koncentrationer på over 100 milligram/liter i drikkevandet.

Der blev gjort opmærksom på disse forhold i marts 2000 i forespørgsel E-0738/00(1), som specifikt omhandlede den manglende overholdelse af direktiv 91/676/EØF(2), især i områder som Baix Ter og Osona. I september samme år besvarede Kommissionen forespørgslen med en henvisning til de overtrædelsesprocedurer, der var indledt over for Spanien på grund af manglende overholdelse af direktivets bestemmelser, især fordi der ikke var udpeget sårbare zoner, ligesom der forekom forsinkelser i udarbejdelsen af kodekser for godt landmandskab. Det fremgik endvidere af Kommissionens svar, at de spanske myndigheder havde lovet at afhjælpe de alvorlige forureningsproblemer, som der var rejst kritik mod.

Det fremgår dog to år senere af de oplysninger, som det catalanske regionalstyre netop har offentliggjort, at situationen fortsat forværres, og at den plan, som de ansvarlige myndigheder over for Kommissionen havde forpligtet sig til at gennemføre, kun har haft begrænsede virkninger for de ramte områder og for grundvandet.

Da antallet af svinefarme i området i de områder, som er udsat for nitratforurening, snart vil blive forøget, bedes Kommissionen besvare følgende spørgsmål:

Kan den gøre nærmere rede for, hvordan den i løbet af de forløbne to år har fulgt den manglende overholdelse af direktiv 91/676/EØF i de catalanske kommuner op?

Hvilke nye foranstaltninger vil den træffe for at bremse denne alvorlige forringelse af drikkevandsressourcerne, som kan indebære en alvorlig sundhedsfare for indbyggerne i Catalonien?

(1) EFT C 53 E af 20.2.2001, s. 21.

(2) EFT L 375 af 31.12.1991, s. 1.

Svar afgivet på Kommissionens vegne af Margot Wallström

(27. juni 2002)

Kommissionen har índledt to overtrædelsesprocedurer mod Spanien, og i forbindelse hermed, har den forelagt sagen for Domstolen, idet det her drejer sig om Rådets direktiv 91/676/EØF af 12. december 1991 om beskyttelse mod forurening forårsaget af nitrater, der stammer fra landbruget(1).

Domstolen har for det første i sin afgørelse af oktober 1998 i sag C-71/98 dømt Spanien for ikke at have overholdt bestemmelserne i direktiv 91/676/EØF. Domstolen har konstateret, at Spanien ikke har udpeget sårbare zoner og ikke vedtaget kodeks for god landbrugspraksis, som anført i artikel 3 og 4 i direktivet Det må bemærkes, at Spanien efter denne afgørelse har meddelt oplysninger om udpegelse af sårbare zoner for hele sit territorium. Spanien har også meddelt kodeks for god landbrugspraksis.

For det andet må det bemærkes, at Domstolen også i sin afgørelse af 13. april 2000 i sag C-274/98 har dømt Spanien for ikke at have fremsendt handlingsprogrammer vedrørende sårbare zoner, idet dette er obligatorisk i henhold til artikel 5 i direktiv 91/676/EØF. De spanske myndigheder har derefter sendt forskellige handlingsprogrammer for de forskellige autonome områder. Kommissionen har derfor besluttet at henlægge denne overtrædelsesprocedure.

Kommissionen er på nuværende tidspunkt ved at undersøge de oplysninger, de spanske myndigheder har sendt vedrørende udpegelse af sårbare zoner og handlingsprogrammer.

Da det drejer sig om isolerede tilfælde i Catalonien, som nævnt af det ærede parlamentsmedlem i nærværende skriftlige spørgsmål, må det nævnes, at Kommissionen har indledt en overtrædelsesprocedure mod Spanien efter at Parlamentets udvalg for andragender har modtaget et andragende vedrørende nitratforurening af drikkevand i Osona-området.

Desuden er Kommissionen, som det ærede medlem nævner, ved skriftligt spørgsmål E-0738/00 fra Colom i Naval(2) blevet underrettet om forurening af de vandbærende lag i Baix Ter på grund af gylle. Kommissionen har, da den er klar over, at det ikke blot drejer sig om et miljøproblem, men også om menneskers sundhed, indledt en overtrædelsesprocedure mod Spanien, hvor man nu er nået frem til etapen omfattende begrundet udtalelse, som er sidste etape før Domstolen.

Kommissionen håber, at disse procedurer kan bidrage til at løse det problem, de ærede parlamentsmedlemmer nævner.

(1) EFT L 375 af 31.12.1991.

(2) EFT C 53 E af 20.2.2001.